బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
చివరి టెస్టులో ఆసీస్ చిత్తు.. డుప్లెసిస్ అరుదైన రికార్డ్!
జొహెన్నస్ బర్గ్ వేదికగా జరిగిన చివరి టెస్టులో సౌతాఫ్రికా జట్టు ఆస్ట్రేలియాను చిత్తుగా ఓడించింది. 3-1 తేడాతో సిరీస్‌ను గెలుపొందింది.
Samayam Telugu | Updated:
Apr 3, 2018, 04:06PM IST
చివరి టెస్టులో ఆసీస్ చిత్తు.. డుప్లెసిస్ అరుదైన రికార్డ్!
ఆస్ట్రేలియాతో జరిగిన చివరి టెస్టులో సౌతాఫ్రికా 492 పరుగుల భారీ తేడాతో గెలుపొందింది. పరుగుల తేడా పరంగా ఆసీస్‌పై సఫారీలకు ఇదే భారీ విజయం కావడం విశేషం. జొహెన్నస్‌బర్గ్ టెస్టులో గెలవడం ద్వారా సౌతాఫ్రికా 3-1తో నాలుగు టెస్టుల సిరీస్‌ను కైవసం చేసుకుంది. తద్వారా ఆస్ట్రేలియాను అటు ఆసీస్ గడ్డ మీద, ఇటు సఫారీ గడ్డ మీద ఓడించిన తొలి సౌతాఫ్రికా కెప్టెన్‌గా డుప్లెసిస్ అరుదైన రికార్డును సొంతం చేసుకున్నాడు. చివరి టెస్టు మొదటి ఇన్నింగ్స్‌లో దక్షిణాఫిక్రా 488 పరుగులు చేయగా.. బదులుగా ఆసీస్ 221 పరుగులకే కుప్పకూలింది.
బాల్ ట్యాంపరింగ్ వివాదం ప్రభావం ఆస్ట్రేలియా ఆటగాళ్లపై స్పష్టంగా కనిపించింది. రెండో ఇన్నింగ్స్‌ను సౌతాఫ్రికా 344/6 వద్ద డిక్లేర్ చేసింది. 612 పరుగుల భారీ లక్ష్యంతో బరిలో దిగిన ఆసీస్ ఏ దశలోనూ పోటీ ఇవ్వలేకపోయింది. ఫిలాండర్ విజృంభించి ఆరు వికెట్లు పడగొట్టడంతో జోయ్ బర్న్స్ (42), హ్యాండ్స్‌కంబ్ (24) మినహా మిగతా బ్యాట్స్‌మెన్ ఎవరూ రెండంకెల స్కోరు కూడా సాధించలేకపోయారు.
అద్భుత ప్రదర్శనతో రెండో ఇన్నింగ్స్‌లో ఆరు వికెట్లు సహా 9 వికెట్లు పడగొట్టిన ఫిలాండర్‌కు మ్యాన్ ఆఫ్ ది మ్యాచ్ అవార్డు లభించింది. 6/21తో కెరీర్లో అత్యుత్తమ గణాంకాలు నమోదు చేసిన ఫిలాండర్ ఈ మ్యాచ్ ద్వారా టెస్టుల్లో 200 వికెట్ల మైలురాయిని చేరుకున్నాడు. 23 వికెట్లతో సిరీస్ విజయంలో కీలక పాత్ర పోషించిన కగిసో రబాడ మ్యాన్ ఆఫ్ ది సిరీస్‌గా ఎంపికయ్యాడు. ఈ మ్యాచ్‌తో మోర్నీ మోర్కెల్ క్రికెట్ నుంచి రిటైరయ్యాడు. మరో వైపు బాల్ ట్యాంపరింగ్ వివాదంలో క్లీన్ చిట్ లభించినప్పటికీ.. ఆసీస్ కోచ్ డారెన్ లీమన్ ఈ టెస్టు తర్వాత ప్రధాన కోచ్ పదవి నుంచి తప్పుకున్నాడు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.